ഇതൊരു നാടകമാണ്, കൂടുതല് ബ്ലാ ബ്ലാ വേണ്ട കാലാവസ്ഥാ ഉച്ചകോടിക്കിടെ പ്രതിഷേധിച്ച് പ്രശസ്ത പരിസ്ഥിതി പ്രവര്ത്തക ഗ്രേറ്റ തുന്ബര്ഗ് ഗ്ലാസ്ഗോ: ഗ്ലാസ്ഗോയില് നടക്കുന്ന കാലാവസ്ഥാ ഉച്ചകോടിക്കിടെ പ്രതിഷേധിച്ച് പ്രശസ്ത പരിസ്ഥിതി പ്രവര്ത്തക ഗ്രേറ്റ തുന്ബര്ഗ്. വിവിധ രാജ്യങ്ങളില് നിന്നുള്ള പരിസ്ഥിതി പ്രവര്ത്തകരുമായി യു.എന് കാലാവസ്ഥാ ഉച്ചകോടി നടക്കുന്ന വേദിക്കരികെ ആണ് ഗ്രേറ്റ പ്രതിഷേധം രേഖപ്പെടുത്തിയത്. ഉച്ചകോടി നടക്കുന്ന സ്ഥലം മുതല് ക്ലൈഡ് നദിയുടെ തീരത്തേക്ക് പരിസ്ഥിതി പ്രവര്ത്തകര് പ്രതിഷേധ മാര്ച്ച് നടത്തി. ഉച്ചകോടിയില് പങ്കെടുക്കുന്ന രാഷ്ട്രത്തലവന്മാരെ രൂക്ഷമായ ഭാഷയിലാണ് ഗ്രേറ്റ വിമര്ശിച്ചത്. ലോകനേതാക്കളുടേത് വെറും വാചോടാപങ്ങളാണെന്നും അവരുടെ വാക്കുകളില് വീണുപോവരുതെന്നും അവര് പ്രതിഷേധക്കാരെ ഓര്മപ്പെടുത്തി. ഇതൊരു നാടകമാണ്. കാലാവസ്ഥാ ഉച്ചകോടിയില് പങ്കെടുക്കുന്ന രാഷ്ട്രത്തലവന്മാര് പരിസ്ഥിതി വിഷയങ്ങളില് ഗൗരവതരമായ നിലപാടുകളെടുക്കുന്നതായി അഭിനയിക്കുകയാണ്. ഇങ്ങനെ ഒരു ഉച്ചകോടി കൊണ്ട് മാറ്റമുണ്ടാകും എന്ന് കരുതുന്നുണ്ടെങ്കില് അത് മിഥ്യാധാരണയാണ്. പ്രവര്ത്തികളാണ് ഉണ്ടാവേണ്ടത്. കൂടുതല് ബ്ലാ ബ്ലാ വേണ്ട. ഗ്രേറ്റ പറഞ്ഞു. ഉച്ചകോടിയില് പങ്കെടുക്കുന്ന നേതാക്കന്മാരെ ഞങ്ങള് കാണുന്നുണ്ട് എന്നെഴുതിയ ബാനറുകള് ഉയര്ത്തിയാണ് പ്രതിഷേധക്കാര് അണിനിരന്നത്. പ്രതിഷേധത്തില് കെനിയന് കാലാവസ്ഥാ പ്രവര്ത്തക എലിസബത്ത് വാതുറ്റിയുടെ വൈകാരികമായ പ്രഭാഷണം ശ്രദ്ധേയമായി. തന്റെ രാജ്യത്തെ രണ്ട് ദശലക്ഷം മനുഷ്യര് കാലാവസ്ഥാ വ്യതിയാനവുമായി ബന്ധപ്പെട്ട പ്രശ്നങ്ങള് മൂലം പട്ടിണിയിലാണെന്നും ഇനിയെങ്കിലും ലോകനേതാക്കള് കണ്ണു തുറക്കണമെന്നും വാതുറ്റി പറഞ്ഞു. Tags